29.06.2016

**Majandus- ja taristuministri määruse „Navigatsioonimärgistuse kavandamise, rajamise, muutmise, paigaldamise, järelevalve ja märgistusest teavitamise nõuded ning kord“ eelnõu seletuskiri**

**1. Sissejuhatus**

1.1 Sisukokkuvõte

Määruse eelnõu on välja töötatud meresõiduohutuse seaduse § 47 lõike 6 alusel.

Määrusega kaasajastatakse nõudeid navigatsioonimärgistuse projekteerimisele, kehtiva määruse nõuded viiakse vastavusse meresõiduohutuse seaduse ja sadamaseadusega ning vähendatakse halduskoormust. Eelnõuga kehtestatakse majandus- ja kommunikatsiooniministri 02.12.2002 määruse nr 18 „Navigatsioonimärgistuse kavandamise, rajamise, rekonstrueerimise, paigaldamise, järelevalve ja märgistusest teavitamise nõuded ning kord“ (edaspidi *kehtiv määrus*) uus terviktekst.

1.2 Eelnõu ettevalmistaja

Eelnõu töötas välja Majandus- ja Kommunikatsiooniministeeriumi merendustalituse juhataja Merily Must (tel: 639 7659, e-post: merily.must@mkm.ee) ja Veeteede Ameti laevateede osakonna juhataja Kaidi Katus (tel: 620 5680, e-post: kaidi.katus@vta.ee), Veeteede Ameti laevateede osakonna juhataja asetäitja Kert Süsmalainen (tel: 620 5683, e-post: kert.sysmalainen@vta.ee). Juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik Hendrick Rang (tel: 625 6351, e-post: hendrick.rang@mkm.ee) ja keeletoimetuse Kristiane Liivoja (tel: 625 6370, e-post: kristiane.liivoja@mkm.ee).

1.3 Märkused

Eelnõu on seotud menetluses oleva meresõiduohutuse seaduse ja sellega seonduvate seaduste muutmise seaduse eelnõuga[[1]](#footnote-1). Eelnõu ei ole seotud Euroopa Liidu õiguse rakendamisega ega Vabariigi Valitsuse tegevusprogrammiga.

**2. Eelnõu sisu ja võrdlev analüüs**

Eelnõu koosneb 4 peatükist ja 11 paragrahvist.

**1. peatükk** käsitleb üldsätteid.

**Paragrahv 1** sätestab navigatsioonimärgistuse[[2]](#footnote-2) kavandamise alused. Navigatsioonimärgistuse kavandamise eesmärgiks on tagada veeliiklusohutus merel ja laevatatavatel sisevetel. Navigatsioonimärgistuse kavandamisel lähtutakse ohutu meresõidu üldtunnustatud põhimõtetest ja tavadest ning Rahvusvahelise Mereorganisatsiooni (ingl *International Maritime Organization*, lühend IMO), Rahvusvahelise Meremärkide ja Tuletornide Administratsioonide Liidu (ingl *International Association of Marine Aids to Navigation and Lighthouse Authorities*, lühend IALA**)** ning Maailma Veetransporditaristu Liidu (ingl *The World Association for Waterborne Trabnsport Infrastructure*, lühend PIANC**)** juhenditest ja soovitustest. Võrreldes kehtiva määrusega sisulisi muudatusi ei esine.

**Paragrahv 2** sätestab reglementeeritud ja reglementeerimata navigatsioonimärgistuse üldpõhimõtted.

Lõike 1 kohaselt eristatakse navigatsioonimärkidele esitatavatest nõuetest lähtuvalt reglementeeritud ja reglementeerimata navigatsioonimärgistust (samasisuline säte on esitatud kehtiva määruse § 2 lõikes 2). Reglementeeritud navigatsioonimärgid avaldatakse navigatsiooniteabes, reglementeerimata navigatsioonimärke ei avaldata navigatsiooniteabes. Navigatsiooniteabe hulka kuuluvad navigatsioonikaardid ja navigatsioonialased väljaanded, nagu lootsiraamatud, navigatsioonimärkide nimekirjad, teadaanded meremeestele ning navigatsioonihoiatused ja muud navigeerimiseks vajalikud väljaanded.

Lõike 2 alusel eristatakse, millised sadamad peavad omama reglementeeritud navigatsioonimärgistust ja millised sadamad reglementeerimata navigatsioonimärgistust. Sarnaselt kehtiva määruse § 2 lõikes 3 kehtestud põhimõttele nõutakse reglementeeritud navigatsioonimärgistuse olemasolu nendelt sadamatelt, mis osutavad tasulisi teenuseid. Väikesadam, kus ei osutata tasulisi teenuseid, võib kasutada nii reglementeeritud kui ka reglementeerimata navigatsioonimärgistust (sarnane nõue on kehtestatud kehtiva määruse § 2 lõikes 4). Reglementeerimata märgistust ei avaldata navigatsiooniteabes, mistõttu on see sobilik neile väikesadamatele, mida kasutatakse ainult omatarbeks (nt külasadamad ja erasadamad) ja kus ei võeta vastu külalisaluseid.

Lõike 3 kohaselt peab reglementeeritud navigatsioonimärgistus vastama määruse lisas 1 esitatud süsteemile. Võrreldes kehtiva määruse § 2 lõikega 5 sisulisi muudatusi ei esine.

Lõike 4 kohaselt on reglementeerimata navigatsioonimärgistuse rajamisel soovitatav järgida määruse lisas 1 esitatud süsteemi ning tuleb tagada, et navigatsioonimärgistus ei eksitaks veeliiklejat (vastavasisuline kohustus on kehtestatud ka kehtiva määruse § 2 lõikes 4). Reglementeerimata navigatsioonimärgistus tuleb kooskõlastada Veeteede Ametiga lihtsustatud korras, esitades selleks navigatsioonimärgistuse rajamise põhjenduse ja skeemi. Veeteede Ameti kooskõlastuse eesmärgiks on tagada, et kavandatav navigatsioonimärgistus ei eksitaks veeliiklejat ja oleks seeläbi kasutamiseks ohutu.

**2. peatükk** käsitleb reglementeeritud navigatsioonimärgistuse kavandamist, rajamist, muutmist ja paigaldamist.

**Paragrahv 3** sätestab navigatsioonimärgistuse rajamise ja muutmise.

Lõige 1 sätestab üldkohustuse, mille kohaselt sadama ja selle sissesõidutee navigatsioonimärgistuse kavandamise, rajamise, muutmise, paigaldamise ja hooldamise korraldamine on sadama pidaja kohustus. Vastavasisuline kohustus tuleneb sadamaseaduse § 4 lõikest 8. Võrreldes kehtiva määruse § 5 lõikega 1 sisulisi muudatusi ei esine.

Lõige 2 kehtestab reglementeeritud navigatsioonimärgistuse rajamise ja muutmise põhikorra, mille kohaselt navigatsioonimärgistuse rajamiseks ja muutmiseks tuleb koostada projekt vastavalt määruse §-s 4 (navigatsioonimärgistuse projekt) esitatud nõuetele ning kooskõlastada see Veeteede Ametiga. Navigatsioonimärgistuse rajamisel või muutmisel projekti koostamise ja selle kooskõlastamise kohustus Veeteede Ametiga on sätestatud ka kehtiva määruse § 2 lõikes 3 ja § 5 lõikes 2. Seega ei ole tegemist uue regulatsiooniga, vaid kehtivate põhimõtete ümbersõnastamisega.

**Paragrahv 4** sätestab reglementeeritud navigatsioonimärgistuse projektile esitatavad nõuded.

Lõike 1 kohaselt peab navigatsioonimärgistuse projekt (edaspidi *projekt*) olema koostatud selliselt, et see oleks loetav, vastuoludeta ja erialaspetsialistile arusaadav ja üheselt mõistetav.

Tegemist on üldise põhimõttega ehitusprojektide koostamisel ja kehtib ka navigatsioonimärgistuse projektide koostamisele. Senine praktika on näidanud, et esitatakse ka projekte, mis sisaldavad vastuolusid ja on raskesti mõistetavad, mistõttu projekti arusaadavusele viitamine omab ka praktilist väärtust.

Lõike 2 kohaselt nõutakse iga projekti puhul seletuskirja ja joonist.

Lõige 3 sätestab projekti sisulised nõuded. Projektis tuleb esitada:

1) navigatsioonimärgistuse rajamise põhjendus;

2) projekteeritava navigatsioonimärgistuse asukoha skeem või kirjeldus, mis selgitaks objekti üldist asukohta;

3) ala navigatsioonimärgistust mõjutavad looduslikud tingimused (nt jääolud, kaitstus lainetuse eest, veetaseme kõikumine, hoovused jne);

4) navigatsiooniolude kirjeldus (eeldatav liiklussagedus, veeliikluse korraldus);

5) navigatsiooniperioodi kestus;

6) projektlaeva ehk laeva, mille mõõtmete jm omaduste järgi on märgistatav laevatee või sadam projekteeritud, parameetrid (pikkus, laius, süvis jms);

7) laevatee paiknemine ja mõõtmed, lõikude vähim sügavus ja laius;

8) andmed ala olemasoleva navigatsioonimärgistuse kohta (märgi number, märgi liik, koordinaadid, tulekarakteristika tule olemasolul, märgi hooaeg jne);

9) määruse lisas 2 loetletud andmed vastavalt navigatsioonimärgi tüübile iga projekteeritava märgi kohta;

10) Veeteede Ameti aktsepteeritud mõõdistusplaanil põhinev projekteeritud navigatsioonimärgistuse asendiplaan;

11) navigatsioonimärkide konstruktsiooni iseloomustus ja joonised.

Võrreldes kehtiva määruse § 6 lõikes 1 esitatud nõuetega uusi nõudeid projektile esitatud ei ole.

Lõike 3 kohaselt täpsustatakse navigatsioonimärgistuse asendiplaanile kantavate andmete loetelu, milleks on:

1) rannajoon, sügavusarvud, isobaadid, kivid jm põhjatopograafia;

2) eripiirkond ning veealune trass ja rajatis;

3) sadamarajatis (kai, lainemurdja jms) ning projekteerimise seisukohast oluline ehitis ja rajatis kaldal;

4) sadama akvatooriumi piir;

5) olemasolev laevatee ja navigatsioonimärgistus;

6) laevatee asend, mille jaoks navigatsioonimärgistus kavandatakse;

7) projekteeritavad navigatsioonimärgid;

Asendiplaanile võib kanda ka muid olulisi andmedid, mille esitamist sadama pidaja peab vajalikuks.

Võrreldes kehtiva määruse § 6 lõikes 3 esitatud nõuetega uusi nõudeid navigatsioonimärgistuse asendiplaanile esitatud ei ole.

**Paragrahv 5** sätestab reglementeeritud navigatsioonimärgistuse kooskõlastamise ja rajamise nõuded.

Lõikes 1 kohaselt võrreldes kehtiva määruse § 7 lõikega 2 sisulisi muudatusi ei esine.

Lõige 2 sätestab erisuse süvendustöödele eelneva projekti kooskõlastamisele. Kui projekt koostatakse enne süvendustöid, kooskõlastatakse see eelprojektina. Tavapärane praktika on, et koos süvendusprojektiga projekteeritakse ka navigatsioonimärgistus. Samas põhineb projekt teoreetilisel sügavusel ja alal. Pärast süvendustööde teostamist viiakse läbi kontrollmõõdistus, misjärel saab navigatsioonimärgistust täpselt planeerida. Eelnevast tulenevalt tuleb peale süvendustööde valmimist esitada uuesti kooskõlastamiseks tööprojekt, mis põhineb süvendustööde järgsel Veeteede Ameti aktsepteeritud mõõdistusel ja on vajadusel korrigeeritud vastavalt tegelikele oludele.

Lõige 3 sätestab kohustuse sadama pidajale teatada seitsme päeva jooksul peale navigatsioonimärgistuse rajamisega seonduvate ehitustööde lõppemist või uute ujuvmärkide paigaldamist Veeteede Ametit navigatsioonimärgistuse valmimisest. Selleks esitab sadama pidaja teate Veeteede Ametile kas e-kirja või posti teel, või esitab dokumendid läbi navigatsioonimärkide andmekogu. Samasisuline nõue esineb ka kehtiva määruse § 7 lõikes 3. Võrreldes kehtiva regulatsiooniga vähendatakse teatamise tähtaega kahelt nädalalt nädalale, et info edastamine oleks operatiivsem, samas jäetakse selleks sadama pidajale mõistlik aeg.

Lõike 4 kohaselt kontrollib Veeteede Amet navigatsioonimärgistuse vastavust projektile (kehtivas määruses vastav nõue esitatud § 7 lõikes 3) ja vastavuse korral registreerib navigatsioonimärgid navigatsioonimärkide andmekogus (vastavalt MSOS § 47 lõike 8 alusel kehtestatud „Navigatsioonimärkide andmekogu põhimääruses“ kehtestatud korrale) ning teavitab sellest sadama pidajat (kehtivas määruses esitatud vastav kohustus § 8 lõikes 1). Võrreldes kehtiva määrusega ei väljasta Veeteede Amet enam iga navigatsioonimärgi kohta registreerimistunnistust, kuna tegemist on ebavajaliku nõudega. Registreerimistunnistus oli aluseks, et navigatsioonimärk andmekogusse kanda. Nüüd registreeritakse uus märk andmekogus, kust saadetakse automaatselt teavitus märgi taotlejale märgi kinnitamisest ning andmekogusse kandmisest. Senini kehtis põhimõte, et Veeteede Amet väljastas tunnistuse, mille alusel ta ise navigatsioonimärgi andmekogusse kandis. Tegemist on liigse bürokraatiaga ja edaspidi muutub toiming lihtsamaks.

Lõike 5 kohaselt teavitab Veeteede Amet veeliiklejat navigatsioonimärkidest navigatsiooniteabe vahendusel. Vastav nõue on esitatud ka kehtiva määruse § 8 lõikes 1.

Lõike 6 kohaselt fikseerib Veeteede Amet navigatsioonimärgistuse mittevastavuse korral kirjalikult kõik esinenud puudused ja edastab need sadama pidajale koos puuduste kõrvaldamise tähtajaga e-kirja või posti teel, või esitab dokumendid läbi navigatsioonimärkide andmekogu.. Navigatsioonimärgistuse navigatsiooniteabes avaldamiseks peab sadama pidaja puudused kõrvaldama. Vastav kord on esitatud ka kehtiva määruse § 7 lõikes 4.

**Paragrahv 6** reguleerib hooajaliste navigatsioonimärkide tööst teavitamist.

Lõike 1 kohaselt peab sadama pidaja tagama ujuvmärkide vees oleku ja hooajaliste tulepaakide töö navigatsioonimärkide andmekogus esitatud hooajal.

Lõike 2 kohaselt on sadama pidaja kohustatud hooajalise ujuvmärgistuse paigaldamisest või väljavõtmisest teavitama Veeteede Ametit hiljemalt märgistuse paigaldamisele või väljavõtmisele järgneva päeva jooksul meiliaadressile navinfo@vta.ee. Vastav nõue on kehtestatud ka kehtiva määruse §-s 9. Lihtsamaks on muudetud viisi, kuidas sadama pidaja saab Veeteede Ametile infot edastada – see käib vabas vormis e-kirja teel varasema kindla vormi kasutamise asemel.

**3. peatükk** käsitleb teavitamist.

**Paragrahv 7** reguleerib navigatsioonimärkide andmekogu.

Lõike 1 kohaselt kantakse reglementeeritud navigatsioonimärgid Veeteede Ameti hallatavasse navigatsioonimärkide andmekogusse, mis sisaldab navigatsioonimärkide andmeid.

Lõike 2 kohaselt on navigatsioonimärkide andmekogusse kantud navigatsioonimärkide nimekiri navigatsioonimärkide andmetega kättesaadav elektrooniliselt Veeteede Ameti veebilehel ja teatmikus „Navigatsioonimärgid Eesti vetes“. Vastavasisuline säte on kehtiva määruse § 11 lõikes 1.

Lõike 3 kohaselt kantakse navigatsioonimärkide andmekogus olevad navigatsioonimärgid Veeteede Ameti väljaantavatele navigatsioonikaartidele. Muutusest navigatsioonimärgistuses teavitab Veeteede Amet veeliiklejat väljaande „Teadaanded meremeestele“ vahendusel. Vastavasisuline säte on kehtiva määruse § 11 lõikes 2.

**Paragrahv 8** reguleerib kaugseiret, mille kohaselt tulega navigatsioonimärgid on võimalik ühildada Veeteede Ameti hallatavasse navigatsioonimärgistuse kaugseiresüsteemi, mis võimaldab jälgida navigatsioonimärkide olekuandmeid (tule töötamine, ujuvmärgi asukoht jms), st kui märgi tuli ei põle või kui ujuvmärk on asukohast nihkunud, siis tuleb selle kohta vastav teade. Selle alusel saab operatiivselt veeliiklejat hoiatada ja rikkele reageerida. Kaugseiresse ühildamise soov tuleb märkida projektis. Samasisuline säte on ka kehtiva määruse § 3 lõikes 2.

**Paragrahv 9** sisaldab kehtiva määruse kehtetuks tunnistamise sätet.

**Paragrahv 10** sisaldab jõustumissätet. Tulenevalt meresõiduohutuse seaduse jõustumistähtajast on määruse jõustumisajaks planeeritud 1. jaanuar 2017. a.

Määruse lisas 1 on kehtestatud Eesti merealadel ja laevatatavatel sisevetel kasutatav navigatsioonimärkide süsteem. Eestis kasutatavad navigatsioonimärgid jagunevad ujuvmärkideks (poi, tooder) ja püsimärkideks (tuletorn, tulepaak, päevamärk). Kõigil navigatsioonimärkidel on tunnusvärvid ning neil võivad olla ka tuli, topimärk, helkur ja radaripeegeldi. Võrreldes kehtiva määruse lisaga 1 olulisi sisulisi muudatusi ei ole.

Määruse lisas 2 on kehtestatud andmete loetelu, mis tuleb esitada projekti koosseisus iga planeeritava navigatsioonimärgi kohta vastavalt navigatsioonimärgi tüübile (ujuvmärk, püsimärk või siht). Võrreldes kehtiva määruse lisaga 2 olulisi sisulisi muudatusi ei ole.

**3. Eelnõu vastavus Euroopa Liidu õigusele**

Eelnõu ei oma puutumust Euroopa Liidu õigusega.

**4. Määruse mõjud**

Määrusega kaasajastatakse nõudeid navigatsioonimärgistuse projekteerimisele ja rajamisele. Määrusel puudub sotsiaalne, sealhulgas demograafiline mõju, mõju riigi julgeolekule ja välissuhetele, majandusele, loodus- ja elukeskkonnale, regionaalarengule ning riigiasutuste ja kohaliku omavalitsuse asutuste korraldusele, kuludele ja tuludele.

Määrusel on kaudne mõju veeliiklusohutuse suurendamisele korrektselt märgistatud sadamate kaudu. Samuti on kaudne mõju sadamate piirkonna arengule – välisriigi külalisalused eelistavad külastada navigatsiooniteabes avaldatud ja nõuetele vastavaid sadamaid.

Võrreldes kehtiva määrusega sadama pidajate halduskoormus ja kulud ei suurene.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Riigile ega ettevõtjatle täiendavaid kulusid ega tulusid ei kaasne. Samuti ei kaasne määruse rakendamisega täiendavaid tegevusi.

**6. Määruse jõustumine**

Määrus jõustub 1. jaanuaril 2017. a.

**7. Eelnõu kooskõlastamine, huvirühmade kaasamine ja avalik konsultatsioon**

Määruse eelnõu esitatakse Justiitsministeeriumile, Siseministeeriumile, Kaitseministeeriumile, Keskkonnaministeeriumile ja Maaeluministeeriumile kooskõlastamiseks eelnõude infosüsteemi EIS kaudu. Eelnõu esitatakse arvamuse avaldamiseks Eesti Sadamate Liidule, MTÜ-le Eesti Väikesadamate Arenduskeskus ja navigatsioonimärgistuse projekti tavapärastele koostajatele (OÜ Meremõõdukeskus, Lotrell Service OÜ, Gotta Port Services OÜ).

Kristen Michal

majandus- ja taristuminister

1. <https://eelnoud.valitsus.ee/main/mount/docList/bb3752ce-7083-405f-b587-7690f49c223c> (28.04.2016). Eelnõu toimiku number: 15-1379. [↑](#footnote-ref-1)
2. „Navigatsioonimärgistus“ on eestikeelne vaste ingliskeelsele merendusterminile „Aids to Navigation“, mis tähistab kõiki laevast väljaspool asuvaid navigeerimise abivahendeid: visuaalsed, raadiotehnilised, helitekitavad ja organisatoorsed navigeerimise abivahendid. On vajalik märkida, et eestikeelset terminit „navigatsioonimärk“ kasutatakse sageli kitsamas, visuaalse navigatsioonimärgi tähenduses. [↑](#footnote-ref-2)